b'\n_START_ARTICLE_\nEnron\n_START_PARAGRAPH_\nEnron Creditors Recovery Corporation (tidligere Enron Corporation) var et amerikansk energiselskab med hovedkontor i Houston, Texas, der gik konkurs i 2001. Enron Creditors Recovery Corporation har til form\xc3\xa5l at forest\xc3\xa5 afviklingen af den tilbagev\xc3\xa6rende del af den oprindelige Enron Corporation._NEWLINE_F\xc3\xb8r konkursen i slutningen af 2001 havde Enron omkring 22.000 ansatte og var et af verdens st\xc3\xb8rste virksomheder inden for elektricitets- og naturgasdistribution samt papirproduktion og kommunikationsvirksomhed med en oms\xc3\xa6tning p\xc3\xa5 111 mia. US$ i 2000. Finansmagasinet Fortune betegnede seks \xc3\xa5r i tr\xc3\xa6k Enron som "Amerikas mest innovative selskab". I 2008 har afviklingskonstruktionen Enron Creditors Recovery Corporation blot omkring 40 ansatte._NEWLINE_Enron opn\xc3\xa5ede van\xc3\xa6re i slutningen af 2001, efter at det blev afd\xc3\xa6kket, at virksomhedens bogf\xc3\xb8rte finansielle resultater var opn\xc3\xa5et gennem institutionaliseret, systematisk og kreativt planlagt regnskabssvindel. Enrons efterm\xc3\xa6le har v\xc3\xa6ret at blive kendt som et symbol p\xc3\xa5 bedrageri og korruption i erhvervslivet.'